Secand-hand Zumnak - Chinland Today Media\nMay 19, 2010 1:11 am·0 comments\nCule cuih san ih Israel mi pawl cu an thi ih cuih hnu ih a hung suakmi santhar cun Bawipa siseh, Bawipa in Israel hrangih a tuahmi hmuah-hmuah siseh, an thei lo. -Thutthentu 2:10\n– 1 Sansiarnak 7-8\n– Johan 6:22-44\nSingapore ih tthanglianmi ka si vekin tlawng ih ka rualpi hrekkhat pawl cu Jesuh Khrih an zum ruangah zumlotu an nu le pa in inn ihsin an dawimi ka theilai. An zumnak ruangah an tuar ih an zumnak a cak sinsin. Annih thawn danglam in kei cu Khristian innsang ah suak in tthanglian mi ka si. Ka zumnak ruangah hremnak tuar lo hman ningla keimahte ka zumnak cakter sinsin ding ka si.\nJoshua thawn ramtiam ah hmaisabik a lut tlaangtu Israel pawl cun Pathian ih thil maksak tuahmi pawl an hmu ih an zum (Thutthentu 2:7). Asinan cuih hnu ih a hung suakmi santhar mino pawl cun Bawipa siseh, Bawipa in Israel hrangih a tuahmi hmuahmuah siseh an thei lo (c.10). Curuangah tikcu caan rei lote ah Pathian nung cu an dungtun ih khuavang dang le an kiangkap ih a ummi pathian dang pawl an biak (c.12). An nu le an pa pawl ih zumnak an rak neihmi kha anmai’ bulpak zumnak si ve dingin an tuah lo.\nSanthar mi pawl in anmai’ hlan san ih zumnak thawn an nung thei lo. San tinte ah mahte a hran ih zum kan ttul. Mahte bulpak ih zumnak kan neih lo ahcun harsatnak kan ton tikah zumnak ihsin lamdang ah kan pial thei.\nSan hnih, san thum, san linak Khriatian pawl in mangbangza ro an nei ding nain zumnak ah second hand a um lo. Pathian simmi hawl in na bul taa ah na tuah asile zumnak thar na nei ding (Joshua 1:8). – C.P. Hia\nA ttumsuk dah lo a dingmi zumnak,\nRaal tampi in nen hai hmansehla;\nA tthia dah lo ding,\nLeitlun ziangvek mangbang vansannak hmanah! – Bathurst\nNa zumnak hi na bulpak taa a si lo ahcun zumnak taktak a si lo.\nCangvai Ter Aw


Justin Fala Thar Neih Ruangah Selena Gomez Lungkuai - Chinland Today Media\nJune 1, 2015 6:00 am·0 comments\nSelena Comez cu a tlangvalpa Justin Bieber in fala dang a kop ruangah lungkuai le zuun ngaihnak thawn caan a hmang. Selena le Justin Bieber an duhawknak kum 4 lenglo a kim zo ih kan dung kum October ah lungawi loin an rak then aw. Asinan, an thinlung thup cun an duhawknak a reh thei cuang lo.\nAsinan, Selena cu a tlangval hlun Bieber parah rinum zetin tlangval dang hman nei loih a rak um lai ah Justin Bieber cun lengdawh dang zuan tahratin Selena a dungtun thei.\nJayde Pierce thawn\nSelena Gomez 22 cun Justin Bieber le a fala thar British model Jayde Pierce cu an duhdawt aw menmen hman siloin an it tlang tiin a theih ih ruangah a riahsiatnak a zual sinsin. Instagram ih an pahnih zuk hmuh khal a nin thu a sim rero.\nTouch Weekly Magazine le thuthang dangdang pawlih ngan dan vek asile, Justin in Selena a biak nawn lo ih Jayde a ihpi ringring ti a si. Hivek thuhla Selena in a theih tikah thinnomnak ding hawlin a rualpipawl thawn party ah an feh ih zu in khal a thok. Zu in dah mi asilo nan, Justin hngilh duh ah zu a in ti khalin an ngan.\nAn lungkhat lai\nTulai Milar A Thupte Ih Pathian Rak Duh Tuk Pawl


2 Piter 1 (2 Peter 1)\nPiter cakuat pahnihnak hi Khristian hmasa pawl hmunkipih siar dingah a kuatmi a si. A tumtah bikmi cu zirh sualtu pawlih hnaṭuannak le zirhnak ruangih a ra suakmi nupa sualnak pawl do dingah a si. Hi bangtuk buainak a hloh theinak dingah Pathian le Jesuh Khrih dik le felteih theihnak, le Jesuh rori an mit ih a hmutu le hna in a thuzirhmi a theitu pawlih thusimnak pawl kaihnget dingah a forh. Cangantu hin Khrih a ra sal nawn lo ding, a titu pawlih zirhnak kha a helhkam bik cuang a si. Curuangah Pathian in mi pakhatte hman siat ding a duh lo; mi hmuahhmuah an sual an sir aw ih rundammi an si ding a duh ruangah Khrih a rat sal hrih lonak hi a si, tiah a sim.\nKhristian nuncan (1.3-21)\nZirh sualtu pawl (2.1-22)\nKhrih a ratsalnak ding thu (3.1-18)\n1Jesuh Khrih ih siahhlawh le tirhthlah a si mi keimah Simon Piter in kan Pathian le Runtu a si mi Jesuh Khrih ih dingnak ruangah hitluk a sunglawimi kan zumnak thawn bangrep in zumnak pek a si vemi nan hnenah hi cakuat hi ka ngan.\n2Pathian le kan Bawipa Jesuh nan theihnak thawngin zaangfahnak le daihnak cu famkim zetin co hram uh.\nPathian Ih Kawhnak Le Hriilnak\n3A sunlawinak le a ṭhatnak co ve dingah in kotu Khrih kan theihnak ruangin Pathian ṭihzahnak thawn kan nun theinak dingah kan ṭulmi hmuahhmuah cu Pathian ih cahnak huham in in pe zo. 4Cutiin in tiamkam ciami a tum le a sunglawimi laksawng cu in pek ih cuih laksawng ruangah in siatsuah theitu leilung tisa hiarnak ihsin nan luat thei ding ih Pathian a sinakah khan nan ṭawm aw thei ve ding. 5Himi ruang rori ahhin nan zumnak parah ṭhatnak bet tum uh; nan ṭhatnak parah theihnak bet tum uh; 6nan theihnak parah suup awk theinak bet hrih uh; cule suup awk theinak parah tuar theinak bet uhla nan tuar theinak parah Pathian ṭihzahnak bet uh. 7Pathian ṭihzahnak nan neihmi parah unau tlaihsannak bet uh; cule Khristian unau tlaihsannak parah duhdawtnak bet uh. 8Hi ṭhatnak pawl hi nan ṭul zetmi an si ih famkimin nan neih a si ahcun kan Bawipa Jesuh Khrih nan theihnak ah hin a lo caktertu le hmual a lo neihtertu an si ding. 9Sikhalsehla hi ṭhatnak pawl a nei lotu cu mitmalmi a si ih naite lawng a hmu theitu a si; hlanih a sualnak ihsin thianfaiter zomi a si hman kha a thei aw nawn lo.\n10Hiti a si ruangah u le nau pawl, Pathian ih a lo kawhnak le a lo hriilnak hi kumkhua ih fek dingah zuam sinsin uh. Cutiin nan tuah a sile nan zumnak ihsin nan pial dah lo ding. 11Cuticun kan Bawipa le in Runtu Jesuh Khrih ih kumkhua uknak sungah luh theinak thu nan ngah ding.\n12Hi thuhla pawl hi nan theih ciami le thutak nan theihmi sungah hngetkhoh zetih a ding ciami nan si ko nain ka lo theihter sal ringring ding. 13Ka nun sungah cun hi thu pawl lo theihter ringring hi a dikmi a si tiin ka ruat. 14Kan Bawipa Jesuh Khrih in fiang zetih i theihter zo vekin hi a thi theimi ka ruangpum cu ka taan cing ding ti ka thei. 15Curuangah hi thu pawl hi ka thih hnu khalah nan ciin ringring dingah ka ti thei tawkin ka zuam ding.\nKhrih Ih Sunlawinak A Hmutu\n16Kan Bawipa Jesuh Khrih cu huham thawn a ratnak ding thu kan lo theihter tikah phuahcopmi thuanthu ring in kan lo simmi a si lo. A sunlawi maksak zia cu kan mit rori in kan rak hmuhmi a si. 17Sunglawi Cungnungbik hnen ihsin a rami aw in, “Himi hi ka duhdawtmi ka Fapa a si, a parah ka lung a awi,” tiah a ti zawng ah kan Pa Pathian in upatnak le sunlawinak a peknak hmunah khan kanmah khal kan um ve! 18Amah thawn tlang thianghlim parih kan um laiah vancung ihsin a thangmi cuih aw cu kan thei.\n19Curuangah profet pawlih an rak simmi thuthang parah lunghmuinak hnget sinsin kan nei. Nannih khal cuih thu cu thupi zet a si tiin nan ruat le a ṭha ding; ziangah tile cuih thu cu Khrih ih Ni tleunak nan thinlung sungah vaangzawng deirel arsi tleu bangin a tleu hlan tiang khawthim sungih a vangmi mei-inn bangtuk a si. 20Thil dang hmuahhmuah hnakin himi hi ciing ṭha uh: zokhal amah bul in Ca Thianghlim sungih profet thusimmi kha a fiangter thei lo ding. 21Ziangah tile profet ih thusimmi cu milai duhnak meen ihsin a rami a si lo; Pathian hnen ihsin a rami thuthang an phuan tikah Thlarau Thianghlim forhfialnakin an phuanmi a si.


Mindat Hrang Korea Won Ting 1 A Kuat Ih Myanmar Thuhla A Rel Cu Mipi An Tap Thei – Vapual Auaw\nMindat Hrang Korea Won Ting 1 A Kuat Ih Myanmar Thuhla A Rel Cu Mipi An Tap Thei\nMay 28, 2021 vapual auaw Milar Thuthang 0\nMakeup Artist le Freelandce Model Hanna Yuri cun Korea TV Channel in Interview an tuah man Won ting 1 a donmi cu Chin ramkulh Mindat khawpi ih raltlan pawl hrang a kuat zo thu a rel.\nModel Hanna Yuri cu Shan miphun Myanmar mi a si ih ,tui dinhmun ah S.Korea ram ah tlan le um a si. Social media in siseh Korea TV channel phunphun in Myanmar ram buainak thu cu leitlun theih ah aupi rerotu a si ih Korea mipi khal Myanmar harsa pawl bawm dingin kut a dawh rero lai. Interview ih thu an suhnak ahcun Myanmar thuhla a rel cu sup aw thei loin a tap suak ih mipi khal sup aw thei loin an tah thu an rel ve.\nInterview cu hmun 2 in tuah a si ih hmaisa sawn ah Myanmar ram buainak thuhla phunphun a rel ih neta sawn ah Midat thuhla a relmi pawl an tel. Interview cu Kawl tong in rel a dil nan, mirang in rel dingah korea mipi in an dil ih thiam le thiam lo cingin mirang hmang a si thu khal mipi a ruah.\nModel Hanna Yuri cun “ka video hnuaiah Korea mipi in Myanmar mipi an bawm duh asile bomnak an pek thei dan cu ka tarlang. Tu ah Korea ka thlen hnu Interview man ih ka ngahmi won ting 1 cu Mindat hrang ka hlu. Ralkap in khawpi sung inn tin ah lut in duhtawk ih mipi an dekcok cu leitlun mipi an thei thlang. Hivek pawl cu Myanmar ramsung ih um Kachin, Chin, Karen , Rakhine le Shan miphun pawl in kan tonnak a rei tuk zo. Kannih tlangparmi pawl cu kan pupa pawl ih umnak kan hmun le ram ah kum 70 sung lenglo hrem, nautak ,dik lo zetin tuah le dekcok kan tuar rero zo a si,” tiah a ti.\nMyanmar in Korea ram a tlan thei dan cu a hmin le Korea hmin a bangawk tuk ruangah a siko ding tiah a rel ih vanzam khalah ralkap sungte pawl a tomi cu a um nuam lo zet thu a rel. Milar tampi cu Airport ah kaih an tong ih anih cu Korea lole Japan lamah a nneih si ko ding tiah a ti. A thurelmi famkim zoh duh hrang a hnuai video ah zoh theih a si.\nMipi Humhim In Free Burma Ranger Pakhat A Nunnak A Hlan


Kalaymyo Ah Ralkap Vanzam In Mi Ṭhenkhat An Thiar – Meifar\nKalaymyo Ah Ralkap Vanzam In Mi Ṭhenkhat An Thiar\nOctober 11 zinglam nazi 11 hrawngah ralkap vanzam cu Kalaymyo airport ah a ṭum ih mi ṭhenkhat a thiarsuak thu theih a si. Tualsung mi pakhat in “A zamsuah sal caan diktak cu ka thei lo, zinglam nazi 11 hrawng a si. Vanzam cu ara ṭum ih minute 30 hnuah a zamsuak” a ti.\nOctober 10 khalah Kalaymyo airport ah vanzam a ṭum ih minute 30 hnuah a zamsuak sal, vanzam ih a phurmi pawl cu khualtlawng sukso an si lo ding. Kalaymyo ramsung ah ralkap pawl cangvaih nasa an tum ruangah ralkap innsang pawl cu hmun dangah an thiarsuak khal a si thei ti an zum. Ralkap lam cun hliamtuar le damlo pawl an phur thu an rel.\n“October 10 simlam nazi 6:24 ah vanzam pakhat ara ṭum. Hivek caan ah vanzam an ṭum dah lo, amak nasa. Cun motor 20 hrawng cu airport ah an lutsuak rero, simlam nazi 6:58 ah vanzam cu a zamsuak sal. A sim zo ruangah ziangvek vanzam ti cu ka thei lo, vanzam meisa tleu lawng kan hmu thei” tin kiangkap um pawlin an rel.\nOctober 8 sun ah Gangaw lam ihsin tank 2 le ralkap motor 40 lenglo cu Kalaymyo ramsung ah an lut, October 9 ah tank 2 le ralkap motor 15 cu Chinram, Tedim lamah an kaiso.\nOctober 10 simlam ah Tedim ihsin Falam lamah an fehsal, October 10 zinglam ah Kalaymyo ihsin ralkap motor 40 lenglo cu Chinram ah an kaiso bet ih boruak cu a sa ut-o lai. Kalay University sung khalah ralkap tam zet umhmun an khuar ih ralthuam picang zetzet an keng.\nAn Khuasen In Vanzam An Nei Thluh, Motor Aiah An Hmang\nPale-PDF Pawlin Ralkap 30 Lenglo An That, Mithi Ruak Phur Ralkap Motor Khal An Rak Kap


Siatsuahnak - Chinland Today Media\nOctober 3, 2009 9:23 am·0 comments\nCuruangah nan zumnak cu minung fimnak parih bunmi si loin Pathian cahnak parih bunmi a si sawn. – 1 Korin 2:5\n– Isaiah 17-19\nLeilung ramzuk suaitu (mapmakers) pawl in a hlummi leilungpi zuk cu a pheeng, a peermi cahnah parih an suai tikah a si lopi in siatsuahnak an tuah. Cuti lo cun tuah daan dang famkim le a um thei fawn lo. Leitlun pumpi ramzuk hrekkhat sungah Greenland cu Australia hnakin a kau deuh vekin a lang.\nKhristian pawl tla cuvek in a si lolam ih sim kawiternak le buainak kan tuah ttheu ko ding. Thlaraulam ram thuhla cu cin le ri fiakzet a neimi leilam ram ihsin theih kan tum tikah zianghman lo kha thupizet ah kan canh ttheu ih thil thupizet pawl kha zianghman lo men ah canternak in thu kan cemter ttheu.\nPathian ih simmi thu hnakin thusimtu hminthang pawl ih thu thupitternak in a si lolam ih sim kawiter siatsuahnak thu pawl Thukam Thar sungah vei tampi a sim. Paul in Pathian ih tumtahmi cu, “Thinlung thiang sung ihsin a rami duhdawtnak le sia-ttha thleidannak thinlung thiang le a felmi zumnak um seh,” a ti (1Tim1:5). Zirhnak dik cun Pathian Thu a siatsuah lo ih Kawhhran a kuaiter lo. Cuhnak in zumtu pawl a pumkhatter ih Khrih ih taksapum a tuah ttha ih, leitlun ah Pathian hnattuannak dingah pakhat le pakhat an bawm awter (1Kor12:25).\nMilai theihnak ih Pathian simfiang tum cu a tlamtling thei lo, kan duhmi a siatsuahter, kan thuruahmi a buaiter ih Thlaraulam thu kan theihmi a zorter. Pathian thutak siatsuah lo dingah milai fimnak hnakin Pathian ih huham sawn ah tthum aw ding kan si (1Korin. 2:5).\nHih leilung tisa nun cu a tawituk,\nKumkhua nunnak cu a kautuk;\nMilai bumnak thlun cu,\nNetabik ahcun thlarau nun hlohnak a si.\nA palhmi hlon dingah Pathian thutak tleunak sungah langter aw.\nA Harhdammi Ttongkam\nThuruat Thukmi Khristian


BreakingNews : Hakha khuasung ah nasa zetin an kapaw - Falam Online Media\nMay 4, zaanlam nazi 8 kim zik hrawng ah Hakha khuasung ah meithal puak thawm a thang tiah theih a si ih ramsung media ṭhenkhat cun Innwa Bank hmai ah an kapaw rero tiah an tarlang.\nMithi, hliamhma tuar an um le umlo cu theih a si hrih lo ih Hakha khuasung um mipakhat cun “atu khalah meithal puak awn kan thei rero. Thawmvang umdan in cu na nawn ih kahdonak siding zum a um” a ti.\nTui zaanlam nazi 5 hrawng khalah Khualhring tlang lam in Hakha lam pan SAC ralkap mawṭaw pakhat cu CDF Hakha in lamlak in an rak kap tiah theih a si ih CDF – Hakha hotu pakhat cun mithi um ding a zum thu Hakha hrambun media hnen ah a sim.\nAn kahnak cu Hakha le Thantlang karlak ziinpi ah a si ih a hmun ih telvetu hruaitu pakhat cun “Zaanlam nazi 5 hrawngah a si. Mawṭaw pakhat thawn Hakha lam an feh lai ziinpi ah kan rak kap. Mipaziat an thi ti cu a ciang lo. Nan, a thi cu an um hrimhrim ding” a ti.\nChinram uktu SAC ralkap in Hakha Chinland Defense Froce dilngenmi an thlun duhlo ruangah May 2 zaanlam in Hakha khualipi ah kahdonak a suak thok. Cuih zaan ah SAC ralkap 4 an thi tiah thuthang a suak.\nMay 3 zaan khalah Hakhathar lamziin tongawknak checkgate ah CDF lam in duty tu ralkap milai pawl an kap tiah thuthang a suak ih ṭuanvonei mipakhat cun “kan dilmi an thlun duhlo ruangah warning pek ṭhit phah in kan kap ih mithi 4 le hriamhma tuar 10 luan an um” tiah Mizzama hnen ah a sim.\nMay 2 le May 3 kahawknak ih meithal puak thawm hi mipi lam khalin khuasung tiang a thang ban tiah an sim nan ralkap lam cun kahaw thu khal an phuang loih mithi umthu khal atutiang tlangthannak an nei hrih lo.\nzuk : tuhlan ta hmang menmi a si….\n← CDF – Hakha : Surkhua ih SAC ralkap Sakhaan lak suak dan thuhla cipciar\nKalay le Gangaw mipi um lo seh la Hakha khualipi cu a tuar nazet ding? →


Ka thih tikah Vanram ka feh rori ding ziangtin ka thei thei ding?\nKa thih tikah Vanram ka feh rori ding ziangtin ka thei thei ding?\nThusuhnak: "Ka thih tikah Vanram ka feh rori ding ziangtin ka thei thei ding?"\nSannak: Kumkhua nunnak le Vanram ka feh tengteng ding ti mi theihnak na nei ngah taktak maw? Pathian cun fiangzetih na theih ding a duh. Bible cun, “Pathian Fapa a zumtu in kumkhua nunnak kan nei tin an theihnak dingah hi cakuat hi nan hnenah ka ngan” (1 Johan 5:13).Pathian hmaiah dingin Pathian cun “ziangruangah Vanram ka lo lut ter nak ding san” tin thusuhnak lo nei vekin ruat hnik awla, ziangtin cui thusuhnak cu na sang pei? A san dan ding na thei lo tla a si men ding. Asinan, kan theih `ul mi cu Pathian hin in duhdawt lawng siloin kumkhua amah hnenih um thei dingin lamzin in tuahsak thu hi a si. “Pathian in leilung pi a duhdawt tuk ruangah a Fapa neihsun hman uilo in a pek. Zokhal amah a zumtu cu thi loin kumkhua nunnak an ngah ding” (Johan 3:16).\nKan theih `ul hmaisak bik mi cu cumi Vanram feh thei lo dingin in khamtu sawn kha a si. Cui in khamtu cu thil dang siloin Pathian thawn polkomnak thei lo dingih in tuahtu kan sual hi a si ko.”Ziangah tile kan zaten kan sual thluhih Pathian sunlawinak kan co baan nawn lo” (Rom.3:23). Kanmah le kanmah kan rundam aw thei lo. “ Pathian zaangfahnak zaarah zumnak in rundam nan si. Hi rundamnak cu nan `uannak ruangih nan ngahmi a si lo. Curuangah zo hman porh awk ding a si lo…. Pathian ih laksawng a si ” (Efisa 2:8-9).Kannih ih kan co ding tlak cu thihnak le Hellram lawng hi a si ko. “Sualman cu thihnak a si” (Rom. 6:23).\nPathian cu a thianghlim in a dik ruangah sual cu thu a `hen hrimhrim a `ul.Asinan, in duhdawt tuk ruangah kan hrangah sual ngaihdamnak khal in pek, Jesuh in, “Kei cun lamzin, thutak le nunnak ka si” (Johan 14:6).Kan hrangah Jesuh cun Kross parah a thi. “Khrih cu minung sualnak ruangah kumkhua daihin a thi. Nanmah Pathian hnenih hruaisuak dingah mi`ha pa cu misual pawl ai ah a thi. A taksa in thihnak a tuar” (1 Piter 3:18). Asinan, Jesuh cu thihnak ihsin a tho sal: “Kan sualnak ruangah thihnakah thlenter a siih Pathian thawn kan rualrem awknak dingah le thiamco ter kan sinak dingah nunnak ah thawhter sal a si” (Rom. 4:25).\nThusuhnakah kirsal sehla…“ Ziangtin Vanram ka feh ding ti ka theihfeng thei ding?” Asannak cu hi hi a si … Bawi Jesuh Khrih zum awla rundam na si ding (Tirhthlah 16:31). “Mi `henkhat cun an saang ih an zum; curuangah Pathian ih fate cantheinak thu a pek. Pathian ih fate an cannak cu leilung daan, minung ih thi le sa in hrinmi a si lo; Pathian amah rori kha an Pa a si” (Johan 1:12-13). Laksawng a si mi kumkhua nunnak cu na nei thei. “ Pathian laksawng cu kan Bawi Jesuh Khrih thawngin kumkhua nunnak a si” (Rom. 6:23). Curuangah a tu roi ihsin sullam nei zetin na nung thei. Jesuh cun, “ nunnak a nei le tlamtling zetih an neih theinak dingah a si ka rat” tiah Johan 10:10 ah a ti. Hi thutiam khal a lo pek : “Ka feh ih nan umnak ka rem ngah hnuah ka ra sal dingih ka hnenah ka lo hruai ding; cuticun, ka umnak ah nan um ve ding” (Johan 14:3).


Tulai Milian Bik In, “Dam Rei Tuk Zuam Hlah Uh Sin, Asilolen Hlanhlai Ramkhel Biden, Trump Pawl Vekin Tulai Boruak Kan Siatsuah Ve Ding” A Ti – Meifar\nMarch 28, 2022 admin Leitlun 0\nKum 50 mi Elon Musk cu tulai ih milian bik a si ih a umhar thei tuk, kan dungah a nupi thawn a veihnihnak an ṭhenaw fel ih a nupi cu tlangval thar a nei hngal.\nA nupi hlasakthiam thawn fate pahnih an nei zo ih a fale pawl cu a nupi hnenah an um, Elon Musk cu an uico thawn an umtlang ih a umhar thei zet. Media pawlin thu an suhnak ah Musk in, “A caan ahcun ka umhar thei tuk, zocio khalin umhar caan na nei ding.\nKa kiangah ka uico hi um lo sehla cun ziangkhop in ka um har ding. Minung hi dam reituk tum ding kan si lo. Kan dam rei tuk asilen thangthar nonawn pawl ih hringnun kan siatsuah sawn ding, mi ṭhenkhat cu an khuaruahnak hi an thleng danglam thei lo.\nHlan ih an khuaruahnak vekin tulai khalah thil ziangkim an tuah thluh tum lai, US ramhruaitu pawl cu hlanlai ih ramkhel pawl lawnglawng an si. Kan dam rei tuk asilen hlanlai ramkhel Biden, Trump le Pelosi pawl vekin tulai boruak kan siatsuah ve ding” a ti.\nMithong Thiam In, “Will Smith le Chris Rock, £11.5million Veve Ka Lo Pe Dingih Sualaw Uh” A Ti


Lal Piang – Falam Baptist Church\nPosts by Lal Piang\nAw… Falam, na kum (125) kim darkhing awn cu tipiral kan tiangin a thang ruangro. Na thuanthu ka thlirsak tikah thuanthu tha neitu na si. Nang cu Laihri zuunpi hrinhnam (11) in sihfuntu na si. Cuhleiah khualkhua tipiral ihsin a ra vaimi, Mingo le Misang pawl tiangin na faale dang thawn bangran in na rosartu […]\nFebruary Shema Cazual Edited Version Rev. Biak Lian Thang Donald John Trump cu a (45th) nak USA ram President si dingah January 20th ni, United States Capitol Innpi hmaiih mipi nuaitel hmaiah thukam laknak tuah in tuanvo pek a si zo. Trump in President sinak a co ve te’n a lungawipitu, thazangpetu an um vekin […]\nRev. Biak Lian Thang shema-cazual-1 ° Nitin Bible siar le thlacamnak in Pathian thawn bulpak pawlkomawknak caan (Personal Devotion) ka nei ringring ding. ° Rawlulh Thlacamnak ah ka tel ringring ding.. ° Bible pumhlum in vei khat tal ka siar suak ding… ° Sunday tal cu hnatuan cawl in ka khawm ringring ding (Mandatory a si lo ahcun) ° […]


Russia Ram Vanzam Indonesia Ram Ah A Tla - Chinland Today Media\nMay 12, 2012 1:30 am·0 comments\nRussia ram Vanzam Sukhoi Superjet-100 an timi khualtlawng minung 45 phurtucu tihni zan ah khan Indonesia ram khawpi Jakarta ihsin a zuangsuakih minute 12 hnuah biakpop theih nawnlo in a hlo ih mizan zingah khan Indonesia ramah a tla tiah hmuhsuak a si. hi Vanzam hi biakpop theihnawnlo ih a hloh ihsin Helicopter 2 hmangin hawlcih a siih, Vanzam lam thu neitu pawlin an sim nakah hi Vanzam Pilot leh Co- Pilot in an zuansuak ihsi minute 21 ah an zuannak vansang feet 10.000 ihsin feet 6.000 ih zuanniam an dilih cumi hnu ihsin biakpop theih an si nawnlo tiah an sim vethung.\nHimVanzam hi a hloh ihsin hawl rerocih a sinan nikhua a siattuk ruangah hmuh theih asilo ih, mizan ziang ah khan tipi thuanthum ihsi feet 7,200 hrawngih saang tlangkhaam khokrokzet karlakah vanzam tla kekkuai themcu Helicopter ihsi hmuhsuak a si. Indonesia ram President, Susilo Bambang Yuhoyono cun hi vanzam hi ziangruangah a tla timi zinzawi fiang a ttulih a sinan cumi hnakin Vanzam sungih minung pawl nungdam an ummaw timi theihfiang zamrang a ttul a si a ti. Asinan nungdam an umlo tiah theih a si. Hi Vanzam hi tlangsang kham khokrok zet lakih tla a si ruangah mithi ruang pawlhi laksuah an harzetdingih Helicopter hmangin an tlun ihsin hridai vawkthlakih mithi ruang pawlcu surpuan ih vungtuamih khaiso an tum.\nHi Vanzam hi Russia ram raldo nak Vanzam tuahtu Sukhoi Company in khualtlawng phurh nak dingih an tuah hmaisa bikmi vanzam a siih, tuah hin Russia in Indonesia ram hnenah Vanzam 45 zuar a tum rero laimi a siih, Russia hin ram dangdang khalah zuarsuak nak hawlin lamzin a hawl rero laifiang mi a siih, Vanzam 170 hrawng zuarsuak nak cu a hmu zo ih himi Vanzam manhi dollar Million 35 hrawng a siih a man a malzet.\nSouth Korea Vanzam A Tla


Kum 44 Mi Pacang Won Bin Cu Mipi In ‘Cuailo Val’ An Ti – Meifar\nKum 44 Mi Pacang Won Bin Cu Mipi In ‘Cuailo Val’ An Ti\nSouth Korea lemcan thiam hminthang Won Bin in tunaite ah a zuk a tarlang ih online mipi pawlin mino te a bang lai tin an fak rero. November 10, 1977 kum ih piang Won Bin ih hminngai cu Tae‑Sik Cha ti a si.\n1997 kum ah zuknung khawvel ah a lut thok ih a lar zet, ‘Autumn In my Heart‘ timi zuknung ihsin leitlun mipi pawlin an hmeltheih. The Man from Nowhere timi a zuknung khal leitlun ih zuknung ṭhabik laksawng a ngah.\n2010 kum ah zuknung khawvel ihsin a suak ih hnangamten hringnun a hmang. 2015 kum ah South Korea lemcan thiam hminthang Lee Na-young (kum 42) thawn an neiaw ih fapa te pakhat an nei. Kum le caan an herliam vivo nan Won Bin cu ahlan vekin a nolai thotho ruangah mipi in “Cuailo Val” an ti.\nMalaysia Ram Ah Saphai Tum Zet 2 An Kai


Kawlram Media Khawvel Ah Famkimnak Ngaingai A Um Hrih Lo Tiin Suu Kyi In Sim - Chinland Today Media\nMarch 10, 2014 5:07 am·0 comments\nKawlram thuthang media khawvel cu zalennak le famkimnak ngai a um hrih lo thu, thuthang media pawl dinhmun in kan ngansuahmi pawl parah ttuanvo laknak, mawhphurh tuarnak a um ding a ttul thu NLD hotu Pi Aung San Suu Kyi cun Ramtinkim kom Media Conference le Su-foundation on-nak puai ah forhfialin a sim.\nAmerica ramih hram dinmi East-West Center ih tuahmi Ramtinkim kom Thuthang media conference on-nak puai le Su-Foundation on-nak puai cu Yangon khawpi Saya San Plaza ih um Tamah-Wayama innpi ah an tuah.\nCumi on-nak puaiah Pi Suu Kyi cun media zalennak, ttuanvo laknak lam thawn pehparin,\n“Thungai cun kan ramah thuthang media zalennak famkim a um zo maw tiin in sut sehla zalennak taktak a um hrih lo tiin ka sim ding. Ziangruangah tile, Kawlram ah zalenmi thuthang media pawl humhimnak petu Media daan le Duun a um hrih lo ruangah a si. Cu rualrualin mawhphurh tuar ngamnak(တာ၀န္ခံမႈ), ttuanvo laknak ummi thuthang media pawl khal daihaw zetin a um hrih lo. Cumi cu ziangruangah a si tile, kum reipi zalen ih mawhphurhnak la ngammi thuthang media khawvel thawn pehtlaihawknak a cat ruangah a si. Curuangah mawhphurh tuar ngammi media mino pawl tampi um thei dingin dik zetih zirh a ttul” tiin mirang ttongin a sim.\nRam 31 ihsin thuthang media palai 300 tlun a suak khawmmi conference cu Yangon khawpi ကုုန္သည္နဲ႔ စက္မႈလုုပ္ငန္းရွင္မ်ားအသင္းခ်ဳပ္ရံုုး ah March 10-12 tiang nithum sung tuah a si dingih kawlram thuthang media palai pawl lengah pursum leilawnnak lam le ram thukhel lam ih a hminthang zetzet pawl khalin an telpi ding a si.\nTuini on-nak puai ah Pi Aung San Suu Kyi hmin ih dinmi Su-Foundation khal on-nak neih cih a si. Su-Foundation ih Bawm le tawlrelpitu dinhmun ih ttuanvo latu a simi America President hlun George Bush ih nupi Mrs. Laura Bush le America Foreign Minister hlun Mrs Hillary Clinton tei pawl khalin Pi Suu Kyi ih hruainak tangah zuamnak thawih an feh vivo ding thu hlankhan ih an rak thunciami video clip ihsin thusimnak an nei.\nSu-foundation cu Kawlram ih harhdamnak lam le fimthiamnak lam pawl tthangso dingin zuam ding a siih Leitlun huap Hollywood Zuknung cuang actress Michelle Yeoh in Su-Foundation groupih thuron pakhat dinhmun in ttuanvo a la ding a si.\nNLD in Nay Pay Taw ih Mipi Hmuhdan Lakkhawmnak A Tuahmi ah Zatek 88 in Daan Hrampi Rem Ding Pompi\nChit Thu Wai Ih Pasal Neih Lawmnak Ah NLD Hotu Aung San Suu Kyi Tel


Thilmak Danglam Zet Lungto Nung - Chinland Today Media\nThilmak Danglam Zet Lungto Nung\nJune 15, 2014 2:08 pm·1 comment\nKa rualpi pakhat hnenin Khampat kiangah lungto nung a um ti in in sim tikah ka lung a lut zet. Lehlamah cuvek thil cu a um ngai ngai pei maw ti in ka ruat. Thil um dan thei fiang dingin Khampat lam pan cun rualpi pakhat thawn kan pawk. A umnak hi Khampat vengṭhen Nan Sanpiah a si ih a umnak hawlin can tawkfang nawn cu kan rei. A umnak cu kan va hmu ngah ih a neitupa rori cu cui lungto um dan thuhla ka sutih a hnuailam vekin in sim. “Rethei zet innsang kan si vekin Tamu lamah thing at dingin kan feh ṭheu.\nTumkhat kan feh cu zan ka mangah fala pakhat ka hmu ih cui fala cun in rak uar zet hi a si. Amah cu mi neinung ngai ngai a si nan a hmel a se deuhih neih ding ngai ngai cun ka rak duh ciah lo. Zan ittlang dingin in sawn nan ka rak el. Cutin a thaizing ka ṭhangih ka rualpa thawn thawhhlam ei thluhin kan feh. Lamzinah hi lungto ka hmu. Then thum ṭhenhnih tluk cu leilung sungah a pilih malte lawng a lang. Cutin ka lai ih kan sar. Ka thei cuang lo nan danglam zetih ka hmuh ruangah ka ret ṭha. Zarhkhat sung cu ka ret men.\nThing ah kan ṭhehin khua ahcun kan tlungih ka thil sar mi mi in an theih tikah an ra zoh. Kan vengah Shan mi pakhat a umih cu mi in thil a thei an ti ruangah ka va pan. Lungto cu tidai tel lo ih ka ter thu ka sim tikah zamrang zetih tidai ih ret dingin in simih cutin bel sungah tidai thawn kan vun ret cu a rak nunglai a si. A nung ti theih theinak cu ti phul tete a ti suak hi a si.\nCun fangfai fang 22 ka ret sinih a thai zingah fang 17 lawng a tang. Cutin rawl a ei thei a si hi ti in nitin rawl kan pe ring ring. Ni hnih veikhat tidai thleng a ṭul. A ek thawh mi si ding ti ih kan ruahmi man in tidai a ti bal ruangah thlengih amah khal khawlhfai a ṭul. Rawl a ei ih ek a thawh kan ti nan a rawl ei lai le ek a thawh lai cu hmuh ding a um lo. Tu hi ka neihnak thla li nga lai a kim zo a si” ti in Meifar ah a sim. Hi thuhla ah a theifiang duh le mah rori ih hmu duh kan um a sile Khampat thlen zawng, Nan Sanpiah vengih Pa Phun Suak hnenah va zoh a theih ring ring a si.\non June 18, 2014 at 9:33 pm\nA ha nasa, rawl tla hiha in pe uh la a ha ding, awl te thiam pei mw. Aman a ha vio ding, Manga.


Cabuai Hnuaiih Bomb Kammi Tlunah Biakawk Duhlo - Chinland Today Media\nFebruary 27, 2009 4:43 pm·0 comments\nCabuai Hnuai Ih Bomb Kammi Tlunah Biak awk Duhlo\nPakistan Cozah in India ramthawi ram pahnih be awsal dingih a timi cu India Cozah cun a el. Mumbai buaihnu ih India Cozah leh Pakistan Cozah thu neitu sang an biak awknak hmaisabik Sri Lanka khawpi Colombo ih an neih mi ah India Foreign Secretary Shivshankar Menon, cun Pakistan Foreign Secretary Salman Bashir, hnenah Pakistan Cozah in Tapung misual pawlih thilti mi rehter ding leh tawp dingih thiltuah mi zianghman a neihhlan sungah cun Ram pahnih biakawk nak neih dingcu India cun rem ati lo asi tiah a sim.\nPakistan Foreign Secretary leh India Foreign Secretary hi SAARC Conference neih phahih be aw an siih. Pakistan Foreign Secretary Salmam Bashir cun biakawknak neih hmaisak a pawimawh tiah a tinan India Foreign Secretary Shivshankar Menon cun Tapung misual pawlih thiltuah mi ah Pakistan cozah in zianghman tawpding ih thiltuah tumnak a neih duhcuanglo ah cun Cabuai hnuai ih Bomb kammi tlunih biakawk dingcu India cun thil umzia nei in a hmulo asi ati. Munbai siimtu misual pawlcu hrem an ttulih cumi hlan ah cun ram pahnih karlak thu zianghman rel tlang theiding a umlo tiah a ti.\nHimi laiah tuisun ah Pakistan Lawng ralkap hotu Admiral Norman Bashir, cun Pakistan Cozah cun nikum Nov, 26 ih Mumbai siimtu pawlin Lawng hmangin Mumbai khawpi an pan asi timi thu fiang theinak zianghman a neilo asi tiah thuthangca latu pawlhnenah a sim.\nIndia in Mumbai siim tu Tapung misual pawlin Pakistan ramih sin Mumbai cu Lawng hmangin an pan asi tiih thu a suahmicu thei fiangnak zianghman an neilo tiah a simbetih, Hi thu ah cun India Lawng ralkap pawlcu an mualpho asi a ti. Himi thu ah cun India Cozah thu puandan thawcun a kalhki aw nasa ih India Cozah cun Mumbai simmtu Tapung misual pawlcu Pakistan ramih sin Lawng hmangin Mumbai hi anpanih lawng dangdang an thlengih Lawnghna ttuantu leh a mawngtu pawlkhal an that phah vivo ih an hmanmi Lawng pawlkhal an kaih ngah thluhzo thu an sim.\nSingapore Cozah In Kastari Kaih Sal Tum\nSingapore thawng Inn ihsi tlansuak Islam Tapung hotu Mas Selamat Kastari, cu kumkhat a reihnu tiang khalih an kaihsal thei hrihlo ruangah Cozah thu neitu pawlcu an buaizetih. Hi Islam tapung hotu Mas Selamat kastari hi leitlun hmun tinkimah an hawl rero lai asi tiah an sim. A mahhi a tlaknak thawng Inn Ek Inn sangkate ihsi dawpsuak mi asiih. Philipines ah maw Indonesia ah si maw a um an zumthu an sim.\nA mahhi singapore ih Jemaah Islamiah hotupa bik asiih Palik pawlin an simnak ah Singapore ih US Embassy Bomb puah danding tawlrel tu leh Singapore International Airport ihsi Vanzam hruaihlo ih 9/11 an timi vekih thihcilh tum asi tiah palik pawlcun an sim. Singapore Home Ministry thupuangtu cun Mas Selamat Kastari, hi an kaih ngahlai hlanlo an hawl vivo dingthu a simih an ramsung maw ramdang ah maw a umkhal asi len an dawi vivo dingthu a sim.\nBangladesh Ralkap Buainak\nBangladesh ramih Bangladesh Rifle (BDR) ralkap hrekkhat in Nihnih sung buainak nasazet an tuahmi cu Cozah lam ralkap pawlin hibuainak hmun pawlcu an kutsungah an la thluhzo ih.Hi buainak tuahtu (BDR) ralkap 200 hrawng kaih ngahzo an si. Cumi laiah hibuainak tuahtu (BDR) ralkap hrekkhat pawlcu Civil hnipuan hruhin an buainak hmun ihsin an tlansuak thei. Rapid Action Battalion Commander Abul Kalam Azad cun hi buainak tuahtu (BDR) ralkap pawlcu kaiding in Cozah hnenih sin thupek an dawnthu a sim.\nHi (BDR) ralkap pawlin nihnih sung buainak an tuahsungah an hotupa bik Major General Shakil Ahmed tel in ralkap 100 lenglo an thi manih. ralkap Officer 130 pawlcu an umnak leh an dinhmun an thuhla ziang hman theinak umlo in an hlolai. Hi ralkap officer 130 pawlhi (BDR) hmunpi sung khal an hawl rero nan an ruakkhal zianghman hmuhnak an nei hrihlo ruangah Cozah lam khal an mang a bangzet.(BDR) hotupa bikin himi buainak a suah veten an umnak hmunpi Dorbar Hall cu a tlan suahsan nan a dunglam ihsin ralkap pali in meithal in an kah ciamco ruangah a umhmun ah a thicih asi tiah Lieutenant Colonel Syed Quamruzzman, cun a sim. (BDR) pawlhin an ralthuam an rethnu ah Armed Police Battalion leh Dhaka Metropolitan Police pawlin (BDR) hmunpi Pilkhana hi an kuthnuai ah an retcih.\nPathian cu Kancah nak a si,


A Sunglawimi Zumnak - Chinland Today Media\nFebruary 16, 2012 3:30 am·1 comment\nJesuh Khrih ih dingnak ruangah hitluk a sunglawimi kan zumnak thawn bangrep in zumnak pek a si vemi nan hnenah hih ca hi ka ngan. Pathian le kan Bawipa Jesuh nan theihnak thawngin zaangfahnak le daihnak cu famkimzet in co hram uh.\n– 2 Peter 1:1-2\nBible Siar Ding: 2 Peter 1:1-11\nA caancaan ah thlarau thuthup kan thei thei lo ttheu, ziangahtile hih leitlun thil pawl in kan mit in hup ttheu ruangah. Asinan Pathian lam ih kan mit kan men ahcun a liamcia caan hnakin hmailam caan hrangah Pathian in a nasa sawnmi khuakhan lairelnak in neihsakmi kan hmu thei ding. Pathian in kan hrangih thil cang thei in ruahsakmi cu cang thei lo ding khi an bang ttheu dingih Amah lawngih thiltitheinak sungih kan thlen tikah ziangkim kan theihthiam lonak pawl cu a fiangter thluh ding.\nHih “a sunglawimi zumnak” thu Peter ih a nganmi hi Pathian in kan zate hnenah in pek duhmi a si, ih kan congah thlulh ih a uknak cotu, dingfelzet ih hnatuantu in siter ding. Harsatnak phunzakip sung ihsin nehtu kan si thei ding, cumi cu kanmah le kanmah kan rin-awknak ruangah si loin Pathian lawng rinsannak kan neihnak thawngin a si ding. Cumi cu zumnak thawn a khat, zohtthimtlak, le a phunciar dah lo, milai duhnak si loin vanlam huham sungih a um mi, Pathian ih ceencilh mi an si ding.\nBawipa Jesuh in kan thinlung cu “Bawipa in a ti” timi sungah in hruailut ringring ding. Kan nunnak ah “Bawipa in a ti,” timi hnakin thupi zianghman kan nei nawn lo ding. Pathian Thu cu ziangkim tahnak tahfung (standard) a si zia kan theihthiam a ttul.\nJesuh zumtu cu Pathian fa leilung nehtu an si (1 John 5:5). Ziangti’n? Jesuh ah na zumnak na tthum ih – A Hmin ih huham, A mizia, A nunnak, A dingfelnak – pawl zumnak thawngin na hrangah tuah an si zo. Amah na zum ih na ruahsannak A hnenih na ret ahcun Amah a thianhlim vekin na thianghlim ve, ziangahtile na rinnak a famkim ruangah. A famkimnak sungah pumhlum in colhhahdamnak na ngah ding.\nPathian cu A Thu ihsin ka thei. Ka thinlung phuurnak in a si lo. A Ttongkam (Bible) ka siarnak le zumnak ihsin lawng Pathian thei thei ka si. Vanram ka thleng tengteng ding ti ka thei, asinan cumi parah phuurnak ka nei ciamco lo. Vanram ka thleng ding, ziangahtile Pathian Thu in in sim ih cumi ka zumhnget ruangah. “Zumnak cu thuthang theihnak ihsin a ra ih thuthang cu Khrih kan phuannak ihsin a ra” (Rom 10:17).\nNa ruahnak cu na thiltitheinak, asilole na dingfelnak an si, nangmah cu na zumnak hnakin na ttha sawn lo.\nA Mawizetmi Hla Aw\non February 17, 2012 at 12:23 pm\nkan thu rel mi pawl a tha ih mi tampi in kaa lawng in an nung men a si.Hih a tlun ih Id ah Pathian thu na sut duh le suh a theih.


Duhhril theimi lak ihsin - Chinland Today Media\nDuhhril theimi lak ihsin\nNovember 18, 2008 11:55 pm·0 comments\n2 Siangpahrang 5:1-3, 9-15\nAtu cun Israel ram ih Pathian siar lo leilung tlun khui tawk hmanah Pathian dang a um lo, ti ka thei zo.\n– 2 Siang. 5:15\n– Daniel 4-6\n– Thufim 18:1-12\nNaaman cu hlanlai ih Syria raalkap hotu bawi a si vekin an siangpahrang in a uarzet, a upatzet, huham tla a neizet. Harhdamnak siar lo cu tlaksammi a nei lo. Pharnat a nei ngelcel (2Siang 5:1-3).\nAsinan an salnu falanu te cu hril ding le huham zianghman a nei lo. Raalkap pawl ih sal kaihmi nunsung sal simen ding a si (c. 2). Asinan amah cu riahsia le thinhar ih ummen ding a siang aw lo. Abawipa hrangah thil tthabik tuahsak a duh.\nHih salnu te cun a pu ih pharnat cu Pathian ih hremnak ti’n a hmu lo ih Samaria ram ih Profet khihhmuh ding caan remcaang ah a ruat (c. 3). A duhsaknak in Naaman cu damnak a ngahter. Naaman in hiti’n thu a than, “Atu cun Israel ram ih Pathian siar lo leilung tlun khuitawk hmanah Pathian dang a um lo ti ka thei zo” a ti (c. 15).\nTuih san ah mi tampi cu duhhril ding tampi an nei. Asinan midang cun farahnak, harhdam lonak, kiangkap hnaihnoknak ruangah an duhmi hril thiam loin an um. Harsatnak a rak thlen tikah an duhhril mi pawl a hlo ttheh.\nAsinan hril ding pakhat te cu a taanglai ringring. Naaman ih salnu te vekin, Pathian hnattuan ding le midang pawl khihhmuh ding cu ziangvek dinhmun kan thlen hmanah kan hril thei lai a si.\nKa thih hmanah himi hi ka hril ding,\nKa nung saal nawn lo hmanah;\nKa lalnak tokham peek ka duh,\nAmah in, i hnuk in i hruai seh.\nThil harsa kan tonmi in Pathian rinsannak caan ttha in pek.\nNa fale pawl in an lo sut ding\nNa Thluak Sungah\nUmnak Hmun Rem Tthattu\nA si thei lomi\nPathian Hawl (God-ography)\nNa Pathian Zo A Si?\nTags: Nitin Manna


Rian culole Thi - Chinland Today Media\nRian culole Thi\nNovember 6, 2008 1:09 am·0 comments\nMi Fapa hman hi renmi si loin mi riantu si dingah a ra. – Mark 10:45\n– Ezekiel 25-27\n– Thufim 14:1-11\nDr. Paul Brand in mi maksak Pierre timi France mipa ih thu i sim. Amah cu an ram naingnganzi lam tluksiatnak remh tthat tumtu Paliment sungtel pakhat a si. Thlatang khawsik a luarzetlai caan ah Paris khuapi sungih kutdawh tampi cu an khua a siktuk ruangah an thiisen a kang ttheh. Pierre cu a riah a siatuk ih kutdawh pawl lakah caangvai in an hrangah hna a ttuan.\nKutdawh pawl cu a burbur in a tthen hngai ih Paris khuapi sungah palang kawlawng pawl khawm in an kholhfai ttheh. Mi ih duh nawn lomi tlakrawh thawn thilri retnak innpi an sak ih palang kawlawng pawl an ret. Kutdawh pawl an zaten ttuanvo pakhat ciar anmah hnak ih a harsa sawn mi kutdawh pawl bawm dingah ttuanvo a pek hngai. An tthangso vingvo ih a rei hlanah Emmaus timi harsa bawmnak pawlkom an dinh.\nCumi hnu cun Paris khuapi ah kutdawh hmuh ding an mal ngaingai. Cuihsin Pierre cu India ram ah a feh. “Ka minung pawl hnakih farah sawn ka hmuh pangah” a ti. “Annih cu thil tithei huham nei, pawlkom cakzet an si dingih an thinlung retheinak a hlo ding. Mi ih peek an ttul nawn lo ding.”\nIndia ram ah miphar tampi a va hmu. France ram ah a tlung duak saal ih India ram ah “Miphar Siizung” saknak ding a tawlrel. Miphar pawl in lungawithu an sim tikah, “Hivek in ttuansuak tertu cu nanmah nan si” a ti hngai.\nMarka 10:35-37 sungah Jeim le John in ziang an hawl?\nLeitlun thuneihnak thawn pehpar in Jesuh in ziangti’n a sim? (c. 42)\nJesuh dungthluntu ih danglamnak cu ziangmi pawl an si? (c. 43-45).\nHnattuannak hmunram na duh taktak ahcun na kiangkap zoh ttha aw.


Atufang Myanmar ram ih lar zetmi Pukmah 505 (Penal Code Section 505) - Falam Online Media\nAtufang Myanmar ram ih lar zetmi Pukmah 505 (Penal Code Section 505)\nMarch 1, 2021 March 1, 2021 Ni Hnem Sung\t0 Comments\nTu fang ih a lar zetmi kaih-khih nak thawn pehpar in theih ṭha a si mi Penal Code Section 505/\nရာဇသတ္ႀကီး ပုဒ္မ ၅၀၅\nA hlan ahcun kum (2) tiang thawngthlak theih ti a si na’n tu ah Ralkap nih an rem sal mi a um. Zuk – 1, 2, 3\nTu dinhmun ih Kaih-khih tuar ton a um caan ah mipi nih kan cohlang ah siseh, cohlang lo ah siseh, tu fang thu neih nak lak tu Ralkap nih an mah le feh daan (Law) thawn lai-rel a si thotho ruang ah kaa kip thu thang suah mi hi ngai le siar tengteng a ṭul ih cu mi le lawng ah ziang ti vek in an cangvai tum ti le thuhla khai-khin thiam thei nak a um ding.\nCuruangah, mah ih theih duh mi le pom mi lawng thuthang siar, ngai in a tawk lo. Ralkap pawl ih an thlah mi thuthang (MRTV, MWD tel in) pawl tla paih lo cing khal ih ngai le siar a ṭul.\nThuthang kan siar, kan ngai tik ah thuthang dik a si ngaingai maw ngaingai lo ti (Khawi tawk ta Source a si, သက္ေသအေထာက္အထား Zuk, Video a um maw, zo nih a sim, a sim tu pa/nu hi zo vek a si…tvk…pawl) fimkhur zet ih hliakhlai ta a thupi zet fawn.\nMah lam ih mi kan hruai duh a si ah cun a hro ih hro awk, in tel pi lo tu le kan ruah nak in ṭawm pi lo tu pawl cu kan ral ti lam sawn si lo in a lem te ih lem awk, aw ka nem/mawi te hman a ṭul caan a um ding. Kan duh mi zuam nak hrang ah Democracy a duh lawng duh men tu si lo in Democracy ih a ken tel mi pawl nei thei zuam cih a ṭul.\nDemocracy ti mi cu mi va hua ding a bawh ih bawh awk lam si lo in ruahnak lungput a bang aw lo mi pawl hmun khat te ih um tlang, ṭuan tlang khawm thei hi Democracy lungput a si ti’n ka pom.\nSalai Siang Cung Luai\nFarṭhawk Veng, Falam\nCrd: Siang Cung Luai Facebook cahmai\n← Falam palik in Mipi kut an thlak hnu ihsin thok, CDM i teltu an pung\nFalam ah CDM i teltu an pung, Palik pahnih khal CDM ah an tel thok →\nNui` pumsung ih naute hmuta man loin Dalan ruangah Pacangno pakhat mual liam\nMay 30, 2021 Ni Hnem Sung 0\nA thih tiang rori rin um zetin PDF pawl bawmṭheutu Uifim Max\nSeptember 27, 2021 Ni Hnem Sung 0\nYangon Mopuai bomb puak ah Monu telin amalbik 2 thi\nMay 24, 2021 May 25, 2021 Ni Hnem Sung 0


Leitlunhuap ram ṭhenkhat ih danglamce Christmas Ni sunglawi hmandan | Falam Online Media\nLeitlunhuap ram ṭhenkhat ih danglamce Christmas Ni sunglawi hmandan\nLeitlun biaknak pawlkom lakih mitambik kan si bangin Christian pawl ih puaipibik pakhat a simi Christmas Ni sunglawi khal hi khat le khat kan hman dan a bangaw lo.\nLeitlunhuap biaknak pawlkom tambik cazin – Wikipedia\nChristmas nipi kan neih vivo vekin mah le umnak cio ah phur zetih kan hman thei cio nak dingah leitlunhuap ram ṭhenkhat ih Christmas ni sunglawi hman dan danglamce pawl kan zoh tlang hnik pei.\nFale pawl hrang Christmas thingkung ceimawinakding sumsaw neilo nuhmei nu cu Maimon pawl in an zangfah tukih zaan an itthat sungah an inn-hmai ih Christmas thingkung cu mawizet dingin Maimonrang thawn an rak ceimawi sak thluh. (Ukraine Thuanthu)\nCuruangah Ukraine ram ih Phunhnam ṭhenkhat cun Maimonrang cu dauṭhatnak ah an ruat ih tuisun tuini tiang Christmas hman/hmuaknak ih Inn, thingkung ceimawinak an nei tikah Maimon rang vek ceimawinak an telh ṭheu a si. Biaknak lam puai tuah ding hrang ih Julian calendar hmangtu ṭhenkhat vekin January ni 7 ih Christmas hmangtu khal an um.\n1958 kum ah Christmas special programme hrangah Donald Duck le a rualpi pawl in Christmas cibei an lo buk “Kalle Anka och hans vänner önskar God Jul” timi cartoon zuknung tawi cu Tv channel ah zaanlam nazi 3 hrawng ah an thlah.\nA hnakum khalah cartoon zuknung tawi cu hlanvek tikcucaan ah an thlah lala. Cutin kum tin deuh thaw an thlah ringring ih Sweden mi miṭhenkhat cun Christmas hmandan ciikhat vekah an ruat lan ta.\nOfficial ih hmanmi cu a si lo nan Christmas ni a kim tikle mitamzet cu cuih zuknung zohkhawm dingin an innsang pawl an pung khawmaw. Himi tikcucaan ah Sweden ram ah cell data hmangtu a hrek zikten an tlaniam ih Emergency phone call khal a hrek zikin a tlaniam ti a si.\nDecember 5 hrawng in nauhak pawl in Christmas ih hruk dingmi an but pawl cu carrot thawn meisa kiang ah an tanta.\nSinterklaas (Mirang pawl ih run cawng lehmi Santa Claus) in but sungah laksawng phunphun a tanta ding timi zumnak an nei ih Sinterklaas tomi Rangraangpi “Amerigo” hrang ah carrot an rak pe ve.\nNu le pa thusim ngai nauhak fel pawl cu Sinterklaas in laksawng phunphun a pe dingih thusim ngailo nauhak pawl cu an but tantami sungah Aalu ṭawt pawl a tanta tiah zumnak an nei.\nChristmas Eve ah thlarau sia le Hmunphiah zam totu Pingpirnu an cangvai ih ziazasia nei pawl cu Pingpirnu in an Hmunphiah thawn a thiar hlo tiah zumnak an nei ruangah Christmas Eve zaan an it hlan ah an Hmunphiah pawl an thup hlo thluh.\nSweden ram ah Christmas ih Mee lem tumzet an tuah ṭheu mi cu Mee pahnih hnukmi Leeng totu Thor pathian biaknak thawn a pehpar aw tiah an sim.\nMee lem tumzet an rak tuah thok cu kum 1966, December thla ah a si ih, cuih kum in Mee lem cu kumtin an tuah ih khuasung laili takah an ret ṭheu.\nMihuatsuak pawl in an urkang duh zet ih kilkhawituding khal a hranten an ret ṭheu. Cuticingin an urkang thei thotho ruangah CCTV tiang an rak bun dah. Cuih ṭum khal ah CCTV cu an hack sak ih Mee lempi cu an urkang thotho.\nAn rak tuahthok kum 1966 ihsin 2020 kum tiangah Mee lem cu voi 36 an urkang zo a si.\nAn ram Christmas hmandan cu KFC ei hi a si. Ziangruangah KFC ngelcel an hmang ti`n thusutnak a um ṭheu ih simfiahdan a bangaw lo. Nan, mitamsawn cun Japan ih KFC zuarhmaisabiktu in a arsa kio a khawng theinak dingah Japan mipi a bum ti`n an zum. An sim danvek asile KFC zuartu cun Santa Claus thuamhnaw a hruk ih American pawl ih Christmas rawl tiah au phah in puai hmun ah a thehlar ruangah a hlawh tling tiah an ti.\nRampi pakhat in Christmas ei-inding rori ih ruah mi a si vekin Christmas boruak ah KFC cu nidang aiin let 10 hrawng in an zuar khawng ti a si.\nBiaknak dang khalin Christian hrang ih Ni sunglawi Christmas ni cu a phunphun in an rak hmang/hmuak ve. Christian ciocio khalah kan hmandan, kan hmuakdan a bangaw lo. Phunhnam zawngih hmandanbul nei khal an um ih a tlangpin December 25 cu in runtu naute Jesuh pianni Christmas Ni sunglawi tiih pommi a si.\nHram : insider\n← Raldo hmainor pawl humhimnak hrangah ti`n Palik nupi pawl Raldo zirter saal\nRalhraang pawl in Raldonak Helicopter hmangin Chin ramri an kap →\nKum 16 mi in A Nu le Pa thattu Taliban ralkap pathum a Kaap that\nZiang ruang ah Taliban ralhraang pawl in Olsamten Afghan khuapi an la thei!\nAugust 17, 2021 Ni Hnem Sung 0


China Ram Ling Hnin - Chinland Today Media\nApril 16, 2010 7:48 am·1 comment\nIran in A Lungawi Lo Thu UN Ah A Thlen\nMizan sunah khan UN ih Iran ram palai Mohammad Khazai cun US parih Iran a lungawi lo nak thu ca in United Nations hnenah a thlen. Iran in US parih a lungawi lo nak thu UN hnenih a thlen nakah Iran Nuclear thilri thuhla ih US President, Barack Obama in Iran a puh nak leh a sawisel nak phunphun leh US President, Obama in Iran ram dodal dingzawng leh ralkap cahnak khal hmangmai ding tiangih ramdang a sawhthup ih a forhfial nakthu pawl an thlen.\nIran cun Obama ih thilti dancu leitlun ih rualrem awknak duhbiktu vekih aukiau aw ter rero tuih thilti danhi UN in zingzawi fiang dingih a nawrih. US in Iran huading zawng leh ralkap cahnak tiang hmangmai dingih mi a sawhthup leh mi a forhfial tiih Iran in a timi ram hi ziangram a si ti a relfiang lo nan mitam piin Isreal a tiduh nak bik a si ding tiah an ruat.\nTuikar tlawngkai nikhat ihsi US Washington khawpi ih Nuclear Summit an tuah nakah leitlun ram 47 aiawh tupawl an telih cumi lakah North Korea leh Iran cu an sawm velo. Hi Nuclear Summit ah US President, Obama cun Iran ram cu leitlun ram dangdang duhdan leh remti dan thlun duhlo ih a kalhki zawngih thilti ah a puh ih. rualremawk nak lamzin hawlnak hnaihnawk tubik a si tiih, Obama in a sim ruangah Obama ih thusim mi parah Iran Cozah lungawi lo in UN ah a lungawilo nak thu hi a thlen a si.\nHi Nuclear Summit ih tel ram 47 aiawh tu pawlcun Nuclear ralthuam neitu ram pawlcun an Nuclear ralthuam cu misual Terrorist kutsungih thlenglo dingih kilhim cio dingin an relih. Obama cun Nuclear ralthuam cu misual Terrorist pawlkut ih a thlengpang a si ah cun a hleice in Al-Qaida pawltla cun hmanmai an hreh lo ding ruangah mahle ram Nuclear ralthuam cu fimkhur zetih kilhim a ttul a si tiah a sim.\nHimi hlanah US leh Russia cun Nuclear tuahnak thilri pakhat Plutonium an neih ciami lak ihsin Ton 34 veve ti riral an remti veve ih, hi an Nuclear tuahank thilri Plutonium an ti riral dingmi hi Nuclear ralthuam tuahnakih hman sisehla Nuclear ralthuam 17.000 hrawng a tuahsuak thei dingih ruah a si. US cun Plutonium a ti riral dingmi hi Electrict Power tuahsuak nak ah a hmang dingih, Russia in Plutonium a ti riral nak dingah US cun bawmnak paisa dollar Million 400 Russia hnenah a pe ding a si.\nMizan zing China ram tikcu ih zinglam nazi 7: 49 ah China ram thlanglam Qinghai Province ah Richter Sacale ih 6.9 ih nain Ling a hninih minung 400 lenglo an thiih, midang tamzet an dinhmun theihlo in Inn ciim sungah an hlolai.\nHi Linghnin hin Qinghai Province khawpi Yining ihsi Km 800 ih hla Yushu kiangkap a sawi nasa bikih, Jiegu khua ah cun Minung umnak Inn tamzet a siatsuah ih lamzin khal a ciim ter thluh. himi linghnin ruangih harsat nak tuartu bawm dingin minung 5.000 lenglo in Yushu khua hi an pan zoih, himi sehvel hrawnghi tuihlan ihsin linghnin in a rak siatsuah theuih, Asinan US Geological Survey pawlin an sim nakah kum 1976 hnuih himi kiangkap ih linghnin ah tuittum tahi a nakbik tiah an sim. Kum 2008 ha khan China ram Sichuan Province ah ling a rak hnin zoih, khami ah minung 78.000 lenglo an rak thizo ih midang Million 5 hrawngih umnak Inn khal Linghnin in a rak siatsuah sakzo.\nIsreal in A Ram Minung Pawl Theih Ter Nak A Pe\nIsreal Cozah cun an ram minung pawl Sinai, Egypt ih um pawlcu Misualin rukhlo an tum tiih an theih ruangah Sinai suahsan dingin an ram mileh sa pawl hnen ah theihter nak a pe.\nIsreal PM Office in thusuah a tuah miah Sinai hmunih Joam Isreal mipawl mi tampi colh hahdam hmangih um pawlcu Palestinian Tapung Hamas leh misual dang pawlin rukhlo an tum timi thu theihfiang a si ruangah Sinai suahsan dingin Isreal Cozah in thu a suahnak a si tiah a tarlang.\nIsreal minung pawlhi misualin an ruk ngahpang a si len Palestinian Tapung Hamas pawlin Leilung sung virhkua mi lamzin ihsin Gaza ah an hruai pangding ti an phangzet. Sinai hi kum 1967 ah khan Isreal in a la ih Kum 1982 ah Isreal in Egypt hnenah a peksal mi a si.\nIndia PM in Canada PM a Ngen\nWashington khawpi ih Nuclear Summit an neih nakah India Prime Minister, Mammohan Singh cun India ram ihsi lak hranawk tumtu Sikh Tapung Khalistan pawl bawmtu Canada ramih um hmunkhuarih tel khawmaw pawl hmetmit dingin Canada ram Prime Minister, Stephen Harper hnenah ngennak a thlen.\nIndia Prime Minister, Mamohan Singh cun India ram ihsi lakhran awk tumtu Sikh Tapung pawlcu Canada ramah um hmunkhuarin an telkhawmaw tiah theihfiang a si ih, Curuangah India Cozah cun a ngai pawimawh zetih Canada Cozah cun a ramsungih Sikh Tapung pawlih umdan leh cangvaih dan zohfiangih, India ramih buainak leh harsat nak an thlenter lo nak dingah theihtawp suah dingin Canada PM hen ah ngennak a thlen.\nSikh Tapung Babbar Khalsa International, International Sikh Youth Federation, Khalistan Commando Force, leh Khalistan Zindabad pawlhi India Cozah cun Unlawful Activities (Prevention) Amendment Act, 2004 hmangin India ram danpi lenglam ih a hnawlsuak laimi pawl an si.\nBurma Ramah Nuclear Leh Missile Hmunpi Tuah\nLeitlun Thuthang Lawrkhawm…SBT\non April 17, 2010 at 9:54 am\nSiat tawk pawl (China) cu zang an fak hle mai…


Falam Hruaitu Pawl Sawisel Kan Tuar Ngam Lo Tuk Maw Si? - Chinland Today Media\nMay 4, 2017 10:50 am·0 comments\nFalam pawl cu, an hruaitu pawl an sawisel ringring timi ka thei theu. Anmah hruaitu le hruaitu lak khalah an kee an phet aw theu timi khal ka thei. Himi pahnih ruangah Falam pawlin hruaitu fumfee neilo vekin kan hmu aw ding abang.\nMipi ih sawiselnak ruangah kan hruaitu pawlin, mipi an hruai duh nawnlo timi cu hruaitu pitling lungput a si in ka thei lo. Mipi sawiselnak ruangah hruaitu pakhat in a kaihhruainak a colhsan asi ahcun hruaitu pitling a si thei lo ding. Thimnak ah, Moses, Joshua le Jesuh pawl tla khi, sawiselnak hnakin an hruainak ding hmun thlenpi ding an thupit ih an colhsan dahlo.\nMipi an um ahcun hruaitu khal an um. Hruaitu an um ahcun hruaimi khal an um. Hruaimi an ahcun hruai theimi khal an um atul. Zovek miphun khalin anmah le tawk cio in, an mipipawl hruaikai theiawknak lamzin an sial theu. A that le a siat lam cu thu khat.\nKannih Falam hruaitupawl, mipi ih sawiselnak ruangah hruaitu pawlin, in thlenpi nak ding hmun, in feh pi duh nawnlo asi ahcun hruaitu Judah Isakariot kan si tinak a si. Siangpahrang David kha, Chin Organisation ih a tuanpi men siloin, a tlun ih Siangpahrang Saul rori in a kee a phet tum cu rel hlah, thah ding rori tiang in a vo. A si, Siangpahrang David vek Israel Siangpahrang ah hruaitu hlawhtling an neilo ti khawp hial a si.\nFalam pawlin, hruaitu sawisel tuar ngam kan nei lo sawn a bang. Obama le Trump an sawisel daan zia khi zoh hnik uhla, cuvek ih an sawiselnak ruangah an president sinak colhsan sehla, president an si ding sawm. Hruaitu an sinak dinhmun in an tuah dingmi an tuah ruangah minung tamsawn hruai ngah ah an cang ringring.\nFalam Hruaitu Si Dingah Thusuhnak:\nMipi hruai dingin ziangtluk active, regular na ngam?\nNa hruai ding mi na mipi pawl na theifiang maw?\nHruaitu ti’h pom le rel na si hlan tiang na hlawh ngam maw?


Alien nunnak nei mi NEH hawl dingin Mars Leisen par ah Motor le Helicopter an thlah | Falam Online Media\nMars Leisen par ah Nunnak nei mi neh (signs of alien life) hawl dingih thlah tummi Mars Perseverance rover cu Lei par ihsin 7:50am ET ah tluangten an thlah suak a si. Rover cu ke 6 nei a siih a rual ih an telh cih mi robot helicopter (Mars Helicopter Ingenuity) thawn Cape Canaveral, Florida ihsin rocket in a phur so.\nMars Leisen par ah nunnak nei mi an rak tlangleng dah maw timi le boruak umdan zirnak nei dingin motor (rover) le robot helicopter an thlah mi a siih NASA hoha nak in an thlah mi a si.\nHih mission cu paisa $2.4billion cemliam in an tawlrel ih July 17 ah an thlah tummi a si nan remcang lonak ruangah tui`sun July 30 ah an thlah nak san a si.\nMars Leisenpi cu a liam cia kum 3.5 billion hrawng ah nunnak nei um thei ding khawp in boruak a rak ṭha dah ruangah tuvekin nunnak neh an hawl tumnak a si.\nMars Leisen pan ih an feh danding Lamziin\nAn fehnak lamtluan a tluang a si le February 18, 2021 hrawng ah Leisen par ah an thleng dingih “Jezero crater” timi hmun ah ṭum in hna an ṭuan thok cih ding. Robot helicopter fate khal in Mars par ih boruak umdan pawl a zir dingih a ra lai dingmi tiikcuu ih motor thlah leh dingmi hrang ah lamziin a rak hawl cia ding.\nMars Leisen par ih nunnak neh hawl tuding Mars Perseverance rover cu Jet Propulsion Laboratory tuah mi a si ih motor par ah camera 23 le microphone 2 an bun.\nA ruang saulam feet 10 hrawng, feet 9 kau, feet 7 sang a siih duhthusam ih hna a ṭuan thei dingin kum 14 hrawng deih dingmi nuclear battery an hmang. Scientist pawl ih zirnak nei dingmi lungto lak nak ding kut khal a nei ih zirnak dingih lungto dangdang a khawl mi pawl cu kum 2026 ah a hranten an lak saal leh ding.\n← Japan, Fukushima ih Rawldawr pakhat a puak\nPoland racing Sport fan pawl ih Idea cu ….. →


Rakhine Ramkulh Sungah Tlawng Hminpe An Tam – Vapual Auaw\nTuitum kan ram buainak ah mak danglam zetih cangvai lo hmunram pakhat cu Rakhine ramkulh a si. Ralkap uknak duh loin lamzawh duhphorhnak nei khal an um lo ih CDM tuah tivek khal a tul lo tiah thu an suah men.\nTuini may 24 cu ralkap cozah in ramsung phun hrek in phun 10 tiang tlawngkai dingah tlawng hmin pek thok ni tiah thu a suahnak a rei zo ih may 31 tiang tlawng hmin pek caan a ong. June 1 in tlawngkai thok dingah thu a suahmi a si ih Myanmar ramsung hmundang ah tlawng hminpe an mal.\nYangon, Mandalay ,Sagaing tlunah Chinram sung khalah tlawng hminpe an mal tukih hrekkhat tlawng cu tlawng hminpetu um lo lawlaw an tam. Tlawng hminpe hrekkhat khal ralkap le palik innsang , ralkap le palik pawl ih sungte ,CDM tuah lo cozah hnatuan pawl ih fale pawl tlunah USDP party tantu pawl an si. Asinan, cuvek khal mal tuk rori an si hrih. Rakhine ahcun tlawng hminpe cu ram buainak um lo bangin an tam tuk tiah BBC cun a tarlang.\nRakhine ramkulh ih party politics siseh an ralthuam kai pawl siseh an miphun an fehpi dan cu miphun dang le Myanmar ramsung hmundang ih um pawl hrang theihthiam harzet a si. Ralkap le AA khal 2020 ,November thla in tuini may 24 tiang an do aw hrih lo. Kachin le Karen lamih AA timi khal Rakhine ralthuam AA siloin ralthuam kai pawlkom dang an si.


Siangpahrang ih Puithiam - Chinland Today Media\nJanuary 24, 2013 2:24 am·0 comments\nBible Siar Ding: 1 Peter 2:9-12\nNannih cu hril cia miphun, Siangpahrang ih puithiam, miphun thianghlim, Pathian ih miphun bulce nan si.\nSiangpahrang pawl le puithiam pawl cu dinhmun saang hleice in kan ruat. Annih pawl cun leitlun nunnak ah dinhmun hleice le sinak cuangce neitu pawl an si. Kanmah le kanmah hi siangpahrang pawl le puithiam hleice pawl ih sinak neitu kan si ve timi kan theih awk lo asile – kan nun daan le kan mizia tthabik khal ttihzah upat tlak in kan nung thei dah lo ding.\nTirhthlah Peter in Christian pawl cu “hril cia miphun, Siangpahrang ih puithiam, miphun thianghlim, Pathian ih miphun bulce” ati (1 Pet. 2:9). Gentile mi zumtu tampi cun cumi dinhmun an sinak kha cosang dingah an harsatzet. Hril ciami miphun: Israel. Siangpahrang ih puithiam: Judah cithlah Israel miphun ih tesinfa pawl le Levi ih hrinhnam puithiam pawl. Miphun thianghlim le Pathian ih minung: Israel miphun Abraham ih cithlah pawl lawng Pathian ih hrilmi le A minung ah kan ruat ttheu.\nA ngaingai ti ahcun Christian pawl hi “Siangpahrang ih puithiam” kan si. Kan puithiam sang Jesuh thawn pumkhat kan si. Ni nikhat ni ahcun Amah thawn uktu kan si lai ding. Asinan pakhat le pakhat cuti’n kan pehtlai aw thei lo. Leitlun ih siangpahrang le puithiam thawn pehtlaih awk vek si loin Pathian Amah rori ih in pekmi A minung sinak vekin pehtlai aw ding kan si.\nKan ti awk thei ahcun sinak in pekmi “siangpahrang ih puithiam” kan si.\nBawipa Jesuh, Siangpahrang ih puithiam ka sinak thei aw loin le cumi vekin ka nun thei lomi hi in ngaithiam hram aw.\nTuni ah zumtu midang kha siangpahrang ih puithiam an si zia theithiam aw dingin ziangti’n thazaang ka pe thei ve ding?


Kum Thar Aanka...Editorial - Chinland Today Media\nJanuary 2, 2014 12:55 am·0 comments\nChin mi in santiluan zirin ṭhansohnak a phunphun thawn kan ṭhangso vivo. 2003 ihsin rak thok mi Chinland Today khal kum 10 lenglo mipi hnenah a dikmi, ransantlak mi thuthang, thuhla thlirnak a phunphun le a dangdang thawn cat banglo in kan mipi pawl hnenah thuhla thannak a rak nei.\nKum thar 2014 kan thleng leh ta! 2008 ihsin nitin Chinland Today website ih kan tuah hnu; Chinland Today nitin a lengtu, ngainatu zate parah lungawinak simcawklo kan nei. Thazaang in peknak, ruahnak, fakselnak pawl in pek mi kan hmuh tikah kan lungawi a si. Hmailam caan khalah in rak pek vivo ding khal kan lo ruahsan fawn.\nLeitlun ramtin ih a thleng mi Chin mi pawl hnenah Chin ṭong rori in Chin mi thuthang, leitlun, Myanmar thuthang pawl catbanglo ih theihter dingin tui kum 2014 khalah Chinland Today Media cun hmalaknak neih a tum bet vivo.\nRamsung, ramleng ih a um mi Chin mi pawl ramkhel thu, sumpai fimrelnak, fim zirnak, theihkauhnak, calai le miphun pakhat sinak ih ṭhansohnak pawl ah, a dik mi lampiih a hruaitu si ding khal Chinland Today Media ih a tumtah mi a si. Kum thar 2014 khalh leitlun hmun zakip ih a um mi Chin mi zate hrangih lam hruaitu si ding khal a tumtah mi a si.\nChinland Today Media catbanglo ih a siartu zate hnenah, 2014 kum thar lungawinak a thar in thleng hramseh!\nChinland Today Thuthang Pawl Rutu Tam Sinsin\nChinland Today Media Editorial…..\nHakha Fang An Ngah Theinak Hrang Hakha – Falam – Kalay Ziin Rem A That Ka Zum


Ralhraang in hlasakthiam Chan Chan inn an phit sak hlei ah zuar tum bet - Falam Online Media\nRalhraang in hlasakthiam Chan Chan inn an phit sak hlei ah zuar tum bet\nDothlengnak thawn pehparin kaihkhih dingin pukmah 505 thawn thubuai an tuah sak mi hlasakthiam Chan Chan ih innpi cu Ralhraang SAC ralkap in an phit sak hlei ah innpi cu an zuar sak tum tiah theih a si.\nYangon ramṭhen, Thanlyin ih Chan Chan innpi cu tukum thok ah ralhraang ralkap pawl in an phit sak mi a si.\n“Thanlyin ih ka inn cu SAC ralkap in daan loin in phit sak hlei ah in zuar sak tum. Himi inn hi lei hlah uh. Nan lei khal a si le daan kalh a si. Dothlengnak a cem hnu ah, keimah innpi a si mi ka thilri ka lak saal tikah a leitu hrangah a lak men a si ding” tiah Chan Chan cun a rel.\nHih thu hi thulengvak men sivekin miṭhen cun an rel nan Chan Chan pasal khalin atak a si thu, Irrawaddy hnen ah a nemhnget zo a si.\nChan Chan cun “atikcu a kim tikah ka innpi ka lak saal cun a leitu hrangah paisa lawng an cem liam men. Mi inn an zuar sak zo mi pawl khal a leitu hrangah paisa an sung lak men. Inn neihnak ca thupi pawl cu a neitu hnen ah a um thluh ruangah an lei khal a si le daan kalh a si” ti`n amahcun a relbet hrih.\nChan Chan cu Dothlengnak thapetu a si ti`n ralhraang ralkap in kan dung kum ah pukmah 505 thawn thubuai an tuah sak hlei ah, tukum February thla ah a inn an phit sak.\nChan Chan cu MAH in rampi ukhruai thuneihnak a la hlan ah nau nei dingin Italy ram ah a feh ih, nau a nei hnu, tu khalah Dothlengnak hrangah hmun pakhat ihsin ṭanṭhat a la rero tiah theih a si.\n← Mihring taksa tuar thei lo ding khawpin Asia ram ṭhenkhat ah Khua a hlum ding\nMindat-Matupi zinpi ah ni 3 zon in SAC ralhraang le CDF an kap aw →\nMyanmar Foreign Minister Zin Mar Aung le CM Pu Zoramthanga an tongaw\n“Kinma khuapumhlum an Urkaang cu Mitthli tlak in kan zoh liam” – Meithatbawi hlun Annka\nJune 16, 2021 June 16, 2021 Ni Hnem Sung 0


CNA Tapungpawl ih mi an thahnak kum 22kim hngilhlonak tuah – Buannel News\nDecember 18, 2018 Buannel News Chin News, Latest, NEWS 0\nDecember 17, 1996 zinglam nazi 1:00AM ah Chin National Army (CNA) Tapung pawl cun Saizang khaw lal Pu Zel Za Langh (Ex-Captain) le khawsung upa mi dang Pu Pau Khan, Pu Khai Khan Dal, Pu Pum Khan Tuang pawl cu rapthlak zetih an rak thahnak kum 22kim hngilhlonak an tuah, tiah thuthang theih a si.\nHi CNA pawlih an thahmi pacang pa li (4) pawl, an thahnak kum 22kim hngilhlonak hi, mizansun December 17, 2018 simlam nazi 4PM ah khan hruaitu hrekkhat pawl le mino pawlih hohanak thawn tuah a si, tiah theih a si. Hi thubuai thawn pehpar in CNA lam ihsin kan Lai danten ngaidam dilnak siseh, minung le minung zaangfahawknak thawn leemnak pawl zianghman a umlo a si, timi kan tarlang duh.\nTedim pengih an on mi (CNF) pehtlainak zung le Bukphil, Zimpi le Zimte khua pawlih buk an khuar nak hmun ihsin zamrang thei bikih ṭhawnaw dingin kan dil duh a si. CNA a cohlang ih a lungkimtu pengṭhen lawngah umhmun khuar in khawsa hai seh, an (CNF zung) pehtlaihnak zung khal on sawn hai seh, tiah kan simthei duh a si, tiah Phualva Lungtuak Media in an tarlang a si.\nHminsin: Hi thu hi Kawlca le Tedim ca ih nganmi Chin ca in kan letmi a si. Kan betmi a um loih kan thiam tawkten kan letmi a si, a diklonak a um a sile, a hnuai ah original an post mi siar theih in kan tarlang cih a si.


Uico In Zawng Fate Pakhat An That, Zawng Rual An Thinheng Tuk Ih Uico 250 An That Zo – Meifar\nIndia, Majalgaon le Lavul khua ih um zawng pawlin khuasung uico 250 lenglo an that zo, uico cu an thiar thutthi ih building sangpi & thingkung sangpi parah an kaisopi ih an thlak that ṭheu. Hitin uico 250 hrawng an that zo.\nTualsung mi pawlin zawng fate pakhat cu uico in an keu that. Cumi hnu ihsin zawng rual pawlin uico an hmuhhmuh cu that dingin an bawh ringring an ti, zawng pawlin uico lawng silo nauhak tlawgkai lai khal an va hnaihnok ṭheu. Ui fate an thiar tikah uico pi in arak sual ih khuasung ah nasa zet an rualaw ṭheu an ti.\nKhuasung mipi pawlin ramsa humhimtu le tlunlam upa hnenah an khuasung ih thilthleng cu an sim thei. Ramsa humhimtu le tlunlam upa pawl cu an khua ah an va feh nan zawngte pakhat khal kai ngah loin an tlungsal, curuangah khuasung mipi in anmahten an uico pawl humhim dingin an tuahaw.\nZawng rual in uico an ra thiar tikah khuasung mi pawlin an uico cu an rak run ve ih zawng khalin an ṭih lo ruangah hringhro awknak nasa zet a thleng. An khuasung ah nauhak le nunau cu anmahten an vaksuak ngam nawn lo.\nA Nupi Thawn An Phurawk Laiah Ralhrang Pawlin An Kap That


A Bike Mawng Lai Check Dingin An Rak Dingter Ih A Ding Lo Ruangah Ralkap Motor Thawn An Pah/Rial That, 2017 Myanmar Prince Ngahtu A Si – Meifar\nMay 28 zan nazi 9:00 hrawngah tlangval kum 20 mi Ko Htet Aung in bike a mawng. Yangon, Insein Township, Pauktawwa lamzin ah bike a mawng ih ralkap pawlin an rak dingter, check dingin an dingter ih cawl loin a feh lan ruangah ralkap motor thawn an dum ih an pah/rial that.\nVengsung mithmutu in “Zan nazi 9:00 hrawngah an rak dingter ih a ding lo ruangah an dum ih a dunglam ihsin an pah. A bike khal lak ding aum nawn lo, a sia thluh. Bike mawngtu mino khal zianghman a thei nawn lo hngal, dinhmun sia zet ihsin a thi” a ti.\nAn sungkhat nunau pakhat in “Sualnak nei lo mipi pawl rapthlak zetzet in an that. Kum 20 mi mino te cu ziangtin khal nungdam in nan kai thei ringring, a thih hlan lo motor ih pah a ṭullo. Sualnak khal anei lo, san le vang um loin mi an that rero cu ziangtin himi ramah kan um vivo thei ding. Ziangtin lengah suak in hna kan ṭuan ngam ding” a ti.\nKhit Thit Media in thilthleng dan pawl theifiang dingin phone thawn Insein palik sakhan an phone ih palik in ‘Lo sim dingin ṭuanvo kan nei lo, nan thei duh asilen sakhan ah ra uh” tin phone a thlak.\nAn pah thatmi Ko Htet Aung cu Stars & Models Int’l Yangon ihsin zirsuak a si ih model ṭuan lai a si. Mister Global Teen Myanmar 2017 Winner le Prince & Princess International Myanmar 2017 zuamawknak ah Winner laksawng ngahtu a si.\nRaltlan Ei Le In Va Petu Mino 3 Cu Lamlak Ah An Hlo


Falam ih Kaihkhih tuar kan unau 3 dinhmun - Falam Online Media\nFalam ih Kaihkhih tuar kan unau 3 dinhmun\nMarch 14, 2021 March 14, 2021 admin\t0 Comments\nFalam ih kan uu, kan nau kaihkhih a tuar tu pawl thu thawn pehpar aw in,\nThawng inn ih a to tu pawl:\nFebruary 28, Falam ih kaihkhih tuar mi 3 Thuṭhen zung thlen ih an khiing nak Pukmah – Penal Code Section 505-a\nTuṭum kan uu, kan nau Thuṭhen zung ih khiing a tuar tu pawl hi March 11, 2021 tiang, Vuanthok Thuṭhen zung ah voi (3) fehpi zo an si ih March 11, 2021 ni ah an dam lo nak pawl sirhsan in အာမခံ dil a si na’n thu/daan phunphun ruangah အာမခံ theih mi sung ah a lut famkim thei tawk lo ruangah အာမခံ ih suak ding hrang hnawl sak kan tong.\nTuhrihtiang Vuanthok Thuṭhen zung ih feh bet ding ni an khiak mi ni pawl cu March 18, 25 le April 1, 8 ni pawl an si (Hi ni pawl ah zoi-hnit nak citintian tuah ding a si).\nFalam Vuanthok Thuṭhen zung ih Thuṭhentu Bawi nih tu hrih tiang in tuah sak thei mi cu a rang thei bik in Zoi-hnit nak ni pawl, zarh tin ih tuah ding ah in khiak sak mi a si.\nSiarcih : Daiziar i inn tlung tum Falam Mipi cu palik in Mitthli tlak bomb thawn an kap\nPenal Code S. 505-a hi Sumpai cawhkuan a si lo le Thawng kum (3) tiang tla thei mi cawhkuan a si lo le Sumpai cawhkuan le Thawng kum (3) tiang tlak thei mi cawhkuan a pahnih te’n thu hla rel cat sak thei mi a si. Tu hrih ahcun Sumpai cawhkuan a si lo le Sumpai tamtuk lo mi cawhkuan in cem thei hram seh tiah zuam rero a si.\nSiarcih : Kaihkhih tuar mi 3 luatnak hrangah cangvainak nei rero lai\nTuṭum kan uu, kan nau thawng inn ih a to tu pawl hrang ah Kalay Myo ih a um mi Shih-ni (Lawyer) Pa No Hmung, Tv. Ko Ko Ṭa, Pa Myo Min Htun le Pa Aung Min Htun te pawl cu bom nak kan dil ih in el siang lo tlun ah a lak rori in Shih-ni in ṭuan sak ruang ah kan lung a awi tuk (A bik in Pa No Hmung). Kalay ih si’n an hung soh nak lam caw man le tekrek man lawng cem liam a ṭul hrih.\nTuṭum kan thil ton mi pawl tawlrelnak ah a thok te in thei tawk suah ih tawlrel hna a ṭuantu Falam Christian Minister Fellowship (Falam khuasung kohhran tin ih Pastor pawl hnaṭuan tlang nak pawlkom), Bulpak in Salai Ngepi Thian Uk Thang tlun ah siseh, thil ṭul mi cangvaih nak hrang sumpai a ṭul mi pawl, kaihkhih a tuartu inn sang tin cio lam ih kuan liam ṭul lo te’n in pek hlan tu Chin Baptist Convention (Ting 25) tlun ah siseh, hi thu hla ngan nak ding hrang ih thuron ih pe tu pawl tlun ah siseh le hmunkip ih thei tawk suah ih a khurh-awm tu pawl tlun ah lungawi nak a zual.\nSiarcih : Pukmah 505 thawn heektuar Falam mino 3 cu Thuṭhenzung ah suahpi an si\nHmailam cangvaih vivo nak hrang CBC (A hlan ZBC) ih in hlan mi sumpai in a deih lo pang a si len (Cawhkuan sumpai le a dang a ra lai ding mi hrang) ca siar tu rinsan mi nang: zangfah te’n na thinlung sung ah hi thu hi in rak ret sak cia hram aw.\nHmailam kan ke kar vivo nak ding hrang thlacam nak thawn in mang cio hram uh ti ih zangfah lo dil phah in,\nHminsin : Ca a sau deuh ruangah atawi zawngin kan tarlang. Kimciang in hinah na siar thei … Falam ih kan uu, kan nau kaihkhih a tuar tu pawl thu thawn pehpar aw in,\n← Ziinpi ih suakvak kum kimlo nauhak pawl khal an him nawn lo\nMah le mah Humkham cetcang theihnak Daan thar an suah →\nChinram hriamkai ṭangrual pawl in ZRA ralrin an pe\nPPE kan hruh nak san kan thei ciang lo abang? – Dr. Tluang Cung Thang\nFalam Zipeng zung ih hnaṭuan mi 4 cu Permanent in hnaṭuan an ban


88 Generation Tlawngta Hruaitu Pawl Suu Kyi Lam Tang - Chinland Today Media\nJanuary 23, 2012 4:32 am·0 comments\nKawlram cozah in kum reipi sung thawng a rak thlakmi 88 generation tlawngta pawl cun January 19, tlawngkaini nga ah Yangon khawpi, Taw-Win-Cin-Ta ih thuthanglatu pawl kawmnak an neih hnuah 88 generation tlangta pawl cun Suu Kyi lam tang an si thu an tarlang asi.\nJanuary 21, tawlangkai ninga ih thuthanglatu pawl kawmnak an neih tum ah 88 generation tlawngta hruaitu Ko Min Nein cun kum 1988 thil thleng ruangih ram rak suahsantu tlawngta pawl thawn kutkaiaw leh in ram hrangah le mipi hrangah theitawk ih hmalaknak an neih tum thu le ram remthatawknak hrangih tuah tulmi khal ah phur zet ih tel vivo an tum thu a rel.\nLailak-hrilawknak ih Suu Kyi a tel ding thuah Ko Min Nei cun Suu Kyi in lailak-hrilawknak ih tel a tum cu pumpekawknak taktak a si thu le huaisennak diktak nei lo cun tipitlin a theih lo thu a rel ih cuhleiah an mah vekih kaihhrem a si hnu khal ah ram hrang le mipi hrangih ram thansohnak hrangih a pumpekawk vivo ihhleiah tawng rerotu men silo in a tuansuaktu rori a si thu a rel. Ko Min Nei cun hivekih Suu Kyi a pumpekawknak an hmuh ruangah Suu Kyi ih thu ticatmi cu ziangkim an bawmpi ve thu a rel ih a tulnak khal in bawmnak pe ding ah 88 generation tlawngta pawl cu an um ringring thu a rel tel bet.\n88 generation tlawngta pawl cun ramthukhel party taktak din an tum le tum lo thu an relnak ah cun Ko Min Nei thotho cun ziangvek ih zalen in 88 generation tlawngta pawl in ramthukhel in ramsung ah an um thei ding ti le ram remthatawknak ih tel ve hrihlotu pawl ziangtin an tel ve ding ti an ngiahtuah fel hnu lawngah ramthukhel party ngaingia an din tum a rel.\nAn rualpi dang pawl lailak-hrilawknak ih an tel ding thu thawn pehparawin Ko Min Nei cun theihthiamnak thawn an ngaidam thu a rel ih a sinan an telpi ve lo ding thu a rel.\nSuu Kyi Le 88 Generation Tlawngta Hruaitu Pawl Tawngawk Nak Nei\nSuu Kyi Le 88 Generation Tlawngta Pawl Tawngaw\nSuu Kyi Cozah Hna Pek A Si Men Thei!


A Ralai dingmi Meisa - Chinland Today Media\nA Ralai dingmi Meisa\nAugust 26, 2012 11:47 pm·0 comments\nBible Siar Ding: 1 Siang. 18:20-40\nZiangahtile kan Pathian cu mi kaangralter theitu meisa a si. –\tHebru 12:29\nRaaldonak ding ramri cu suai cia in a um zo: Baal pathian ih profet 450 pawl cu khatlam kau ah an um ih khatlam kap ahcun profet Elijah amah pakhat te lawng a ttang. Cuih mibur bur hnih karlak ahcun Israel mipi pawl cu an ding hliarhliar. Israel ram ah Yahweh Pathian biaktu pawl kha Pathian nung zum lotu (pagan) pawl ih biak daan le thilti daan pawl in a ciahneh, a vaivuanter ih a siatsuah thluh. Curuangh Pathian nung bia maw bia lo timi atak ih fiangternak le langternak caan cu a rung thleng.\nMeikhu pawl an kiang ttheh hnu ah a nungmi, le atakmi Pathian cu a rung phuanglang aw. Baal profet pawl cu an sung ih hlei ah an zate’n thah thluh viar an si. Politics ti daan zawng cun hih lei tisa daan ih nunphung pakhat cemter thluh viar rori ding cu a dik thei lo ding. Ziangahso “that thluh loin an nunter hrih men lo,” dungsiipter men hngai sehla tawk ko lo maw ti ruah ding a um. Zianglam a va si khalle Yaweh Pathian Bawipa cu a nungmi le huham thawn a khatmi Pathian a sinak kha profet Elijah nunnak hmangin mipi ih mit hmuh rori le theih fiang ding rori in a phuanglang duh ruangah a si.\nPathian cu mi kaangralter theitu meisa a si. Amah in biakttheng parih raithawinak cu rinhlelhnak zianghman um lo rori dingin cem verver ko a alhter, a kaangter ih Yahweh Pathian tak a sinak a langhnganter. Israel mi pawl kha siatralnak thleng ko buumleem thei nawn lo dingin pathian ka si a titu pawl hmuahhmuah cangvaih theinak zianghman a pe nawn lo hlei ah a cemralter thluh a si.\nProfet Joel cun a ralai dingmi thutthennak ni ahcuh Yahweh Pathian in a raal pawl parah nasatak in thu a tthen lai ding thuhi ti’n a sim: “Hmaituang meisa ziang hmuahhmuah a kaang; Dung ttang meisa hlio a alh ringring (Joel 2:3)” ti’n. Cuih ni le caan ahcun satan parah netabik thu a tthen ding. Zianghman in Yahweh Pathian ih a alhmi le a hlio hluahhlomi meisa kaang cu an kham thei lo ding.\nBawipa, hih leitlun ih thil ttha lo pawl do ngam loih ka raalhrutnak ka phuang aw. Satan cun a netabik Na thutthennak mei-alh hlio a do thei lo ding, timi thu in theihtermi parah lungawithu ka lo sim.\nTuni ka tlanlennak khuatlang nun ah satan ih tisiatnak pawl do dingin Yahweh Pathian hrangah ziangtinso ttan ka laak thei ve ding?\nA Dang te’n Ret\nRualpi le Raal hrangah\nA Dikmi Rualpi pawl